Ministrul de Interne, Carmen Dan, i-a cerut astăzi şefului Serviciului Omoruri din Poliţia Capitalei, Radu Gavriş, să facă „un pas în spate”. Gavriș spunea luna trecută, într-un interviu pentru Digi24, că modificarea Codului Penal va duce la situaţii revoltătoare: ca un suspect de pedofilie să fie prezent la audierea victimei ori ca violatori şi criminali să nu fie pedepsiţi, pentru că imaginile filmate de camerele de supraveghere nu pot fi folosite de anchetatori. Carmen Dan nu a vorbit despre riscul ca astfel de scenarii să devină realitate, ci i-a reproşat lui Radu Gavriş că nu avea permisiunea să dea declaraţii despre aceste lucruri. Iar azi, i-a cerut demisia, invocând, eronat, prescrierea unui dosar în care suspect principal ar fi agentul de la Rutieră bănuit de agresiuni sexuale în serie. Informația a fost contrazisă de Parchetul de pe lângă Tribunalul București, printr-un comunicat.

Interviul Difuzat de Digi24 în 18 decembrie 2017, la scurt timp după crima comisă la stația de metrou Dristor, a cărei presupusă autoare a fost indentificată cu ajutorul camerelor de supraveghere:

Imaginaţi-vă cum va fi să pui faţă în faţă, pedofilul şi victima! Este doar un exemplu dat de şeful Serviciului Omoruri din Poliţia Capitalei, Radu Gavriş, vorbind despre efectele pe care le vor avea modificările pe care parlamentarii vor să le aducă codurilor penale. Comisarul trage un semnal de alarmă şi spune că toate acele propuneri desfiinţează orice dosar penal, în care sunt investigate fapte cu violenţă. Criminali, violatori sau aflţi infractori periculoşi vor fi prinşi mult mai greu sau poate niciodată. Radu Gavriş a acordat un interviu în exclusivitate jurnaliştilor Digi24.

„Excluderea camerelor de supraveghere din mijloacele de probă ar duce înapoi sistemul judiciar cu 20 de ani. În anii 90, la începutul anilor 2000, orice faptă din spațiul public risca să rămână cu autor necunoscut. Pe scurt, un autor de omor, pedofil, orice infracțiune gravă cu care ne ocupăm și pentru care pot să vorbesc poate să rămână în continuare în libertate și să comită aceste fapte”, a spus comisarul Radu Gavriș, șeful Serviciului Omoruri din Poliția Capitalei, pentru Digi24.

„Vorbind concret pe speța de la metrou, ar fi fost foarte greu... Toate statele din UE alocă bani și resurse pentru a monta cât mai multe camere, pentru a putea sesiza, preveni și chiar a combate infracțiuni comise în spațiul public. Sunt și în București, nu atât de multe cât ne-am dori, nu atât de performante, dar sunt și ne ajută foarte mult. În ultimii șase ani de zile nu mai avem niciun omor cu autor necunoscut, toate omorurile au fost soluționate. În foarte multe din aceste cazuri ne-am bazat pe aceste camere. Sunt cazuri în care autorul a fost prins, reținut, arestat și condamnat și în care probatoriul s-a făcut în special pe baza imaginilor surprinse de camerele de supraveghere”, a adăugat comisarul.

El a adăugat că, în cazul crimei de la metrou, de săptămâna trecută, șeful Serviciului Omoruri a spus că suspecta ar fi fost prinsă mult mai târziu. „Poate în timpul ăla ar mai fi avut posibilitatea să mai comită o faptă. Gradul de repetabilitate era clar stabilit”, a precizat comisarul Radu Gavriș.

„De curând a fost condamnat un pedofil, a fost trimis în judecată de mai mult timp, care timp de șase ani a acostat copii cu vârste cuprinse între 6 și 8 ani, pe stradă, cărora le-a făcut diverite avansuri cu tentă sexuală. Majoritatea probelor le-a constituit camerele de supraveghere. Sunt martorul ideal perfect, obiectiv, spre deosebire de cei care percep ceva”, a adăugat el.

„Pedofilia este o infracțiune cu un grad de repetabilitate foarte mare. Gândiți-vă că la acel pedofil a nu-l prinde la timp implică ca alți copii să fie abuzați”, a mai atras atenția Radu Gavriș.

Acesta a mai spus că nu înțelege logica de a monta camerele de supraveghere, dar nu mai este permisă utilizarea lor în instanțe.

De asemenea, în cazul unei alte modificări propuse de coaliția PSD-ALDE, comisarul Radu Gavriș a exemplificat că, la o percheziție informatică în care căutau probe pentru un dosar, au găsit „dovezi clare de pornografie infantilă”. „Acum înțeleg că va trebui să le distrugem sau eventual să le returnăm celui care se ocupă cu pornografie infantilă. Nu știu ce să comentez”, a subliniat el.

În cazul unei alte propuneri de modificare a codurilor penale, aceea de a interzice publicarea unor dat din dosar, șeful Serviciului Omoruri a spus despre crima de la metrou că, fără să anunțe că suspecta principală nu se mai află la metrou, s-ar fi circulat în continuare multe zile cu spatele la perete, iar oamenii ar fi devenit extrem de circumspecți cu toată lumea, creându-se astfel o stare de panică.

Întrebat dacă infracționalitatea poate crește dacă aceste modificări vor intra în vigoare, Radu Gavriș a spus că este „sigur”. „Sunt sigur, nu cred. Sunt sigur!”, a subliniat el.

Totodată, șeful Serviciului Omoruri a criticat și propunerea ca suspectul dintr-un caz să participe la audierea victimei.

„Pedofilul să participe la audierea unui copil abuzat... n-am cum să comentez o astfel de idee. Există grijă pentru drepturile suspectului, dar cred că datoria statului român este să protejeze prima oară victimele”, a mai spus el.

„În viitor, dacă aceste modificări vor rămâne în forma aceasta, vor fi autori de omor, tenativă de omor, viol, pedofilie, care fie nu vor putea fi prinși, fie dacă sunt identificați nu vor putea fi probați, cu toată bunăvoința și munca pe care o să le depunem”, a atras atenția Radu Gavriș, șeful Serviciului Omoruri din Poliția Capitalei.

Astăzi, președintele Senatului, Călin Popescu Tăriceanu, a apărat modificările propuse și a afirmat că legile Justiţiei vor suferi doar o cosmetizare în Parlament, şi nu modificări profunde.